ঈদ উদযাপনে এক সপ্তাহে সৌদিবাসীর ব্যয় ৩৩ হাজার কোটি টাকা
মুসলিম বিশ্বের অন্যতম বড় ধর্মীয় উৎসব পবিত্র ঈদুল ফিতর। সৌদি আরবসহ মুসলিম বিশ্ব জাঁকজমকের সঙ্গেই এই উৎসব পালন করে থাকে। আনন্দ উদ্যাপনে অর্থ ব্যয়েও কসুর করেন না অধিকাংশ মানুষ।

এবারের ঈদে সৌদি আরবের বাসিন্দারাও দুই হাত খুলে খরচ করেছেন। দেশটির কেন্দ্রীয় ব্যাংকের তথ্য বলছে, ঈদের এক সপ্তাহে সৌদি আরবের মুদ্রায় ১ হাজার ১৩০ কোটি রিয়াল খরচ করেছেন, বাংলাদেশি মুদ্রায় যা প্রায় ৩৩ হাজার কোটি টাকা।

সৌদি আরবের কেন্দ্রীয় ব্যাংকের বরাত দিয়ে সংযুক্ত আরব আমিরাতের সংবাদমাধ্যম গালফ নিউজের প্রতিবেদনে বলা হয়েছে, ঈদের আগে থেকে শুরু করে ঈদের পর পর্যন্ত সব মিলিয়ে সাত দিনে ১১ দশমিক ৩ বিলিয়ন সৌদি রিয়াল খরচ করেছেন সৌদি জনগণ।

সৌদি আরবের বাসিন্দারা ঈদের ছুটিতে সবচেয়ে বেশি ব্যয় করেছেন বিভিন্ন রেস্তোরাঁ ও কফি হাউসে। সৌদি আরবের কেন্দ্রীয় ব্যাংক বলছে, এসব স্থানে মোট ব্যয় হয়েছে ২ দশমিক ১ বিলিয়ন সৌদি রিয়াল, যা মোট খরচের ১৭ দশমিক ৩ শতাংশ। এ ছাড়া বিভিন্ন ধরনের পণ্য কেনায় ব্যয় করেছেন ১৩০ কোটি সৌদি রিয়াল। এর বাইরে ১১০ কোটি ব্যয় করেছেন, কাপড়, জুতাসহ বিভিন্ন প্রসাধনী কিনতে।

এ ছাড়া, বিভিন্ন ধরনের গয়না কিনতে সৌদি আরবের নাগরিকেরা ব্যয় করেছেন প্রায় ৩৭৬ মিলিয়ন। বিনোদনের জন্য ব্যয় করেছে ৩১১ দশমিক ৪ মিলিয়ন সৌদি রিয়াল, টেলিকম সেবায় ব্যয় করেছেন ৭৪ দশমিক ৯ মিলিয়ন সৌদি রিয়াল এবং ৩১৫ দশমিক ৪ মিলিয়ন সৌদি রিয়াল ব্যয় করেছেন পরিবহনে।

অঞ্চলভেদে সবচেয়ে বেশি ব্যয় করেছেন রিয়াদের বাসিন্দারা। অঞ্চলটির বাসিন্দারা মোট ৩২০ কোটি সৌদি রিয়াল ব্যয় করেছেন। এর পরই আছে জেদ্দাবাসী। তাঁরা ব্যয় করেছেন ১৬০ কোটি সৌদি রিয়াল। পবিত্র দুই নগরী মক্কা ও মদিনার মানুষ ব্যয় করেছেন যথাক্রমে ৬৩৪ মিলিয়ন সৌদি রিয়াল এবং ৫৬০ দশমিক ৯ মিলিয়ন সৌদি রিয়াল।


মুসলিম বিশ্বের অন্যতম বড় ধর্মীয় উৎসব পবিত্র ঈদুল ফিতর। সৌদি আরবসহ মুসলিম বিশ্ব জাঁকজমকের সঙ্গেই এই উৎসব পালন করে থাকে। আনন্দ উদ্যাপনে অর্থ ব্যয়েও কসুর করেন না অধিকাংশ মানুষ।